Oliver Lodge
Oliver Lodge, 12.6.1851-22.8.1940, britisk fysiker, som samtidig med H.R. Hertz eksperimenterede med elektromagnetiske bølger. Han opdagede, at bølgerne får metalspåner til at klæbe sammen; denne effekt udnyttedes i kohæreren, en vigtig komponent i de første radiomodtagere. Også hans understregning af betydningen af resonans mellem sender- og modtagerkreds spillede en rolle i radiotelegrafiens udvikling. Fra 1883 var Lodge tillige optaget af overnaturlige fænomener, efter sin søns død særligt af spiritisme (se Gladys Osborne Leonard).